stanford-oval/wikipedia huggingface dataset:
Suoraman työväentalo

| Suoraman työväentalo |
| --- | --- |
 Suoraman työväentalo
Osoite:  Tupatie 8, Kangasala 36220
Sijainti:  Kangasala, Suorama
Koordinaatit:  61°28′18″N, 24°00′09″E
Rakennustyyppi:  yksikerroksinen
Perustettu:  1922
Valmistumisvuosi:  1927
Rakennuttaja:  Suoraman työväenyhdistys ry
Omistaja:  Suoraman työväenyhdistys ry
Runkorakenne:  hirsi
Julkisivumateriaali:  lauta
Kerrosluku:  1
Huoneistoala:  260 m²
Verkkosivut
 
Lisää rakennusartikkeleitaArkkitehtuurin teemasivulla
Infobox OKNimi-testi OK: 
Suoraman työväentalo on Kangasalla Suoraman kylässä sijaitseva työväentalo.
Historia

Suoraman työväenyhdistys perustettiin vuonna 1906 lähinnä torppareiden ja vuokraviljelijöiden voimin muuttuen myöhemmin myös vähäosaisen kansan palvelijaksi vastaten alueensa kehittämisestä.
Ensimmäinen työväentalo rakennettiin vuonna 1910 pienelle vuokratontille, mutta parempaa ja toimivampaa taloa alettiin suunnitella. Sisällissota viivästytti hanketta, mutta jo vuonna 1922 siirrettiin erään maatalon kuivausriihen kehikko omalle tontille. Vanhan talon puffetti palveli pari vuotta, kunnes uutta taloa jatkettiin aputiloilla ja vuonna 1927 vielä eteisellä.
Talon valmistuminen helpotti  etenkin nuoremman väen kokoontumista. Talo olikin heti alusta alkaen erittäin vilkkaassa ja monipuolisessa käytössä. Suoraman työväenyhdistys perusti vuonna 1927 Suoraman Ponnistus urheiluseuran, joka toimi työväentalolla. Työväenyhdistyksellä ja Ponnistuksella oli yhteinen huvitoimikunta. Toiminta oli vilkasta saavuttaen huippunsa vuosina 1928–1933. Lähes joka viiko järjestettiin tanssit tai iltamat. Viikolla harjoiteltiin näytelmiä, kuvaelmia, lausuntaa ja voimistelunumeroita. Kesäisin talon pihassa urheiltiin  ja talvisin järjestettiin hiihtokilpailuja, joiden lähtö- ja maalipaikat olivat melkein ulko-ovella.
Työväentalo oli keskeinen kokoontumispaikka aina vuoteen 1970, jolloin lähistölle rakennettiin kunnan suurin kansakoulu Suoraman koulu. Edeltävä vuosikymmen eli 1960-luku oli käydä kohtalokkaaksi myös Suoraman työväentalolle. Toiminta oli vähäistä ja suunniteltiin luopumista huonoon kuntoon päässeestä talosta. 1970-luvulla työväenyhdistyksen toiminta vilkastui ja opetusministeriön myöntämä taloudellinen tuki seurojentalojen kunnostamiseen, mahdollisti talon kunnostamisen. Nykyisin Suoraman työväentalo on nykyaikaisin mukavuuksin varustettu suosittu juhla- ja kokoontumispaikka, jossa on lähes joka päivä erilaisten ryhmien toimintaa.
Rakennus

Vuonna 1922 paikalle siirretystä kuivausriihen kehikosta saatiin aluksi näyttämö ja sali, joissa aloitettiin heti vilkas toiminta. Vanhan talon keittiö palveli vielä pari vuotta, kunnes saatiin uutta taloa jatkettua viiden metrin verran kahvio- ja eteistiloilla. Vuonna 1927 tehtiin vielä kylmä veranta ja kahden vuoden kuluttua syksyllä 1929 talolla toimittiin kylän ensimmäisten 12 sähkölampun valossa.
Alueelle vahvistettiin vuonna 1968 kerrostaloja sisältävä uusi rakennuskaava, joka kuitenkin pian muutettiin takaisin pientalokaavaksi ja voitiin kunnostaa talo vanhalla paikallaan. Opetusministeriön myöntämä tukirahoitus ja ylimääräisen tonttimaan myyminen olivat ratkaisevan tärkeitä takeita hankkeen onnistumiselle. Vuosina 1980–1983 talo peruskorjattiin kokonaan ja laajennettiin eteis- ja wc-tiloilla. Myöhemmin on tehty pienempiä toimenpiteitä, kuten päällystetty salin mäntylattia koivulla.
Valmistauduttaessa yhdistyksen 100-vuotisjuhliin taloa kunnostettiin  vuosina 2005–2006 sekä ulkoa että sisältä. Sisältä tiloja maalattiin, tapetoitiin ja asennettiin puolipanelia osaan tiloista. Talo maalattiin myös ulkoa. Suurin työ oli vesikatteen muuttaminen alumiinista teräsprofiiliin ja sodan jälkeen tiilikaton teon yhteydessä poistetun poikkiharjan palauttaminen.
Toimintaa työväentalolla

Oman käytön lisäksi taloa käyttävät muut kokoukset, juhlijat ja eri harrasteryhmät. Käyttäjinä ovat mm. Ramppi-teatteri, kunnan iltapäiväkerho, yksi päiväkodin ryhmä, kansantanssijat, rivitanssijat sekä eläkeläisten Boccia- ja voimisteluryhmät. Viikonloput on varattu perhejuhlille.
Synthesizer Greatest

Synthesizer Greatest oli Arcade-nimisen levy-yhtiön julkaisema seitsenosainen syntetisaattorimusiikin kokoelmalevysarja. Levyt sisältävät hollantilaisen Ed Starinkin esittämiä coverversioita muun muassa Vangeliksen, Jean Michel Jarren ja Kraftwerkin kappaleista.
Osat 1–3 julkaistiin vuonna 1989, osat 4–5 vuonna 1990, osa 6 vuonna 1991 ja osa 7 vuonna 1993.
Aiheesta muualla

Synthesizergreatest.eu – fanisivusto
Sympaattinen hermosto

Sympaattinen hermosto latinankielisin termein.
Ääreishermostossa sympaattista hermostoa edustaa sympaattinen hermorunko (lat. truncus sympathicus), joka muodostuu sympaattisista ganglioista ja niitä yhteen liittävistä aksonikimpuista. Sympaattinen hermosto on tahdosta riippumattoman (autonomisen, vegetatiivisen) hermojärjestelmän toinen pääosa. Sympaattisia hermorunkoja on kaksi ja ne sijaitsevat molemmin puolin selkäydintä.
Sympaattinen hermosto säätelee verenkiertoelinten, rauhasten, ruoansulatuskanavan ja virtsaelinten toimintoja. Sympaattisen hermoston toiminta vilkastuu stressitilanteissa ja fyysisessä rasituksessa. Se lisää elimistön suorituskykyä mm. avartamalla hengitysteitä, lisäämällä sydämen lyöntitiheyttä ja iskutilavuutta, lisäämällä sydämen ja luustolihasten verenkiertoa sekä rajoittamalla ihon ja ruuansulatuselimistön verenkiertoa. Maksan glykogeeni pilkkoutuu glukoosiksi verenkiertoon. Samoin rasvakudoksesta vapautuu rasvahappoja helposti hyödynnettävinä energialähteinä. Silmien mustuaiset laajenevat. Pitkäkestoisessa sympatikotonuksessa monet hormonitoiminnot muuttuvat, esimerkiksi kortisolin eritys lisääntyy.
Sympaattisten hermojen preganglionaaristen neuronien synapsipäätteistä erittyy asetyylikoliinia, kun taas postganglionaaristen neuronien synapsipäätteistä erittyy useimmiten noradrenaliinia. Noradrenaliinin tavoin vaikuttavia aineita kutsutaan sympatomimeeteiksi ja sympaattisen hermoston toimintaa estäviä aineita sympatolyyteiksi.
Tahdosta riippumattoman hermoston toinen osa on parasympaattinen hermosto. Sympaattinen ja parasympaattinen hermosto vaikuttavat toistensa suhteen usein vastakkaisesti. Sympaattiset hermosyyt johtavat selkäytimestä sympaattiseen hermorunkoon, jossa on hermosoluja, ja siitä edelleen pääte-elimeen.
Aiheesta muualla

Kuvia tai muita tiedostoja aiheesta Sympaattinen hermosto Wikimedia Commonsissa
Hermosto
| --- | --- |
Keskushermosto:   aivot  selkäydin 
Ääreishermosto:   Autonominen hermosto sympaattinen hermosto  parasympaattinen hermosto  Somaattinen hermosto liikehermosto  tuntohermosto
Trouble (Leona Lewisin kappale)

| ”Trouble” Leona Lewis (feat>  Childish Gambino) |
| --- | --- | --- |

Singlen tiedot
 Albumilta: Glassheart
 Julkaistu: 5. lokakuuta 2012
 Tekijä(t): Leona Lewis, Hugo Chegwin, Harry Craze, Shakid Khan, James Murray, Mustafa Omer, Emeli Sandé, Fraser T Smith
 Tuottaja(t): Naughty Boy, Fraser T Smith, Orlando Tucker, Chris Loco
 Tyylilaji: R&B, hip hop
 Kesto: 03.42
 Levy-yhtiö: Syco Music, Sony Music Entertainment
Leona Lewisin muut singlet
| ”Collide” 2011 | ”Trouble” 2012 | ”Lovebird” 2012 |
Childish Gambinon muut singlet
| ”Heartbeat” 2012 | ”Trouble” 2012 | ”3005” 2013 |
Trouble on englantilaisen laulaja-lauluntekijän Leona Lewisin ja yhdysvaltalaisen hip hop -artistin Childish Gambinon kappale, joka julkaistiin 5. lokakuuta 2012 ensimmäisenä singlenä Lewisin kolmannelta studioalbumilta Glassheart. Lewis sai inspiraation kappaleeseen entisen poikaystävänsä kanssa läpikäymästä erosta ja englantilaisen trip hop -duo Massive Attackin tuotannosta. ”Trouble” on keskitempoinen R&B- ja trip hop -balladi, jossa on pianojohtoinen melodia.
Musiikkikriitikoiden mukaan kappaleen urbaani tuotanto merkitsi uutta suntaa Lewisille, etenkin rap-artisti Gambinon vuoksi. Arvosteluissa kiiteltiin Lewisin tunteellista tulkintaa ja vaikuttavaa ääntä. Glassheart sisältää yhteensä kolme eri versiota kappaleesta, rap-version, version ilman Childish Gambinoa ja akustisen version. ”Trouble” sijoittui Britannian virallisella singlelistalla seitsemänneksi, ja siitä tuli Lewisin yhdeksäs kymmenen parhaan joukkoon sijoittunut single.
Taustaa

Lewis alkoi suunnitella kolmatta albumiaan vuoden 2010 lopussa saatuaan päätökseen ensimmäisen konserttikiertueensa, The Labyrinthin. ”Trouble” oli yksi albumin ensimmäisistä kappaleista ja yksi useista lauluista, joita hän teki Emeli Sandén ja Naughty Boyn kanssa. Kun kappale oli vasta aluillaan, englantilainen hip hop -artisti Tinie Tempah ehdotti Lewisille kappaleen tekemistä duettona, mutta demon kuultuaan Lewis pyysi saada sen omakseen. Hän teki sen valmiiksi ja äänitti sen Sandén kanssa Lontoossa ja Los Angelesissa. Myöhemmin Sandé kirjoitti Glassheartille myös ”I to You”- ja ”Sugar”-kappaleet. Syksyllä 2011 Lewis ilmoitti ”Troublen” olevan Glassheartin uusi single. Ennen julkaisua kappaleesta äänitettiin uusi versio, johon osallistui amerikkalainen rap-artisti Childish Gambino.
Sävellys ja sanoitus

Musiikkinäytteet
”Trouble” julkaistiin Lewisin kolmannen studioalbumin, , ensimmäisenä singlenä. Näytteessä kuullaan Childish Gambinon rap-osuutta sekä viimeistä kertosäettä.
Äänitiedostojen kuunteluohjeet
”Trouble” on keskitempoinen R&B- ja trip hop -kappale, joka rakentuu piano- ja viulumelodian ympärille. Kappale on sävelletty a-molliin, ja sen tempo on 104 iskua minuutissa. Lewisin äänenkorkeus vaihtelee välillä E4-5. Sony Musicin edustaja Sonnu Thakrar ylisti Sandén tarinankerrontataitoja ja Lewisin lauluääntä ja kommentoi Sandén ja Lewisin välillä olevan todellista kemiaa. Arviossa kappaletta kuvailtiin eteeriseksi ja Lewisin laulusuoritusta unohtumattomaksi.
Lewis itse sanoi kappaleen tarinan kertovan väärään suuntaan menevästä rakkaudesta, josta tulee tuhoisaa. Hänen mukaansa kappale on todella tunteellinen ja liikuttava ja voimme kaikki samaistua sen sanomaan. Sunday Mirrorin kriitikon mukaan ”Trouble” kertoo Lewisin ja hänen entisen poikaystävänsä, Lou Al-Chaman erosta. Digital Spyn haastattelussa laulaja sanoi, että kappale sai vaikutteita englantilaisen trip hop -duon Massive Attackin tuotannosta.
Markkinointi

24. elokuuta 2012 julistettiin kilpailu, jossa fanit voivat tehdä oman remixinsä ”Troublesta”. Paras remix julkaistaisiin singlen kanssa. Lewis ja kappaleen tekemiseen osallistunut Fraser T Smith valitsivat parhaaksi tuotokseksi Matty Gramahin remixin, joka julkaistiin EP:llä kappaleen muiden versioiden kanssa. 5. syyskuuta julkaistiin ensimmäinen liveversio singlestä Lewisin virallisella Vevo-kanavalla. Akustinen versio kuvattiin yhdellä otolla mustavalkoisena. Lewistä säestää videolla piano ja sello. Musiikkisivusto Soulculture kehui versiota ”jopa paremmaksi kuin alkuperäinen”.
Lewis kiersi englantilaisia radioasemia syyskuussa 2012 ja markkinoi sekä singleään että albumiaan Glassheart. Kappale kuultiin ensimmäistä kertaa televisiossa, The X Factorin lähetyksessä. Lewis esitti uuden singlensä monissa muissakin TV-ohjelmissa. ”Trouble” oli Lewisin toisen konserttikiertueen, Glassheart Tourin yhdestoista kappale.
Vastaanotto

”Trouble” sai pääasiassa positiivisia arvioita kriitikoilta, jotka kiittelivät Childish Gambinon rap-osuutta, kappaleen tuotantoa ja Lewisin tunteellista tulkintaa. Pop Justicen arvostelija kirjoitti: "Lewis on uskottava, vangitseva ja dramaattinen, mikä sopii loistavasti kappaleen rikkaaseen ja samaan aikaan paljaaseen tuotantoon. Vaikka Childish Gambinon osuus on hieno, se jopa hieman laimentaa Leonan suurta comebackia." Daily Star -lehden arvostelu oli samantapainen. Siinä kuvailtiin kappaletta Lewisin uudeksi tulemiseksi ja kiiteltiin keskitempoista melodiaa, vaikuttavia jousia, teräviä sanoituksia ja Gambinon ”mahtavaa” rappia. Kirsten McCormack Daily Mailista ylisti Lewisin äänellisiä kykyjä ja sanoi, että ”Trouble esittelee Leonan puhdasta voimaa ja hänen uskomattomia lahjojaan.” McCormack nosti kappaleen yhdeksi Glassheartin parhaista.
Digital Spyn musiikkikriitikko Lewis Corner kuvaili Lewisin ja Gambinon yhteistyötä ”teoriassa epätodennäköiseksi” mutta todellisuudessa ”se on yksi Leonan luonnollisimmista yhteistuotannoista tähän asti”. Cornerin mielestä ”Trouble” on voimakas comeback, ”suuri ja tunteellinen kappale”, jollaista Lewisiltä on odotettukin. The Sunin Gordon Smart kommentoi, että vaikka albumia odotettiinkin kauan, ”Trouble” saa ”taatusti ihmiset kiinnostumaan kuulemaan koko albumin.” Hän lisäsi vielä, että uuden soundin ja rapin ansioista Lewis karistaa pois ”naapurintyttöimagonsa”. Myös The Guardianissa kappaleen tuotantoa ja Gambinon osuutta siinä kehuttiin. Softpedian arvostelussa kirjoitettiin, että single ”vahvistaa Leonalla olevan yksi nykyajan vaikuttavimmista lauluäänistä”. NME:n kriitikko Jeremy Allen kehui kappaleen tuotantoa taitavaksi mutta huomautti, että Lewisin laulamana ”Trouble” ei vakuuta ketään.
Musiikkivideo

Videota kappaleelle alettiin tehdä 22. elokuuta 2012 ja samalla uutisoitiin, että Lewisin poikaystävää tulee näyttelemään Colton Haynes. Tämä oli toinen kerta, kun Lewisin videolla näytteli Hollywood-näyttelijä. Vuonna 2009 hänen musiikkivideollaan ”I Will Be” näytteli Chace Crawford. MSN:n mukaan Haynes valittiin musiikkivideolle, koska hän muistuttaa ulkonäöltään Lewisin entistä poikaystävää. Haynes itse kertoi hänen ja Lewisin managereiden olevan hyviä ystäviä, joten he ajautuivat työskentelemään yhdessä heidän kauttaan. Videolla ei kuulla Childish Gambinon rap-osuutta. Video kuvattiin Los Angelesissa ja kertoo tarinaa Lewisin ja Haynesin suhteesta eri paikoissa. Tarina keskittyy etenkin isoon riitaan, minkä seurauksena he lähtevät toistensa luota.
Musiikkivideon ohjasi Raul B. Fernandez, ja se kuvattiin yhden päivän aikana. Kun Lewis ja Haynes näyttelivät makuuhuonekohtausta, Lewis tippui sängystä ja loukkasi varpaansa. Lääkärintarkastuksen jälkeen hän sai jatkaa kuvauksia avojaloin. Valmis video julkaistiin 14. syyskuuta 2012 Lewisin Vevo-kanavalla. Lokakuun alussa julkaistiin ”Kulissien takana” -video, jota Fernandez, Haynes ja Lewis kommentoivat.
Anna Lewis Heatworldista piti musiikkivideosta, ja kirjoitti: ”Fanit, jotka pitävät hyvästä musiikista ja hyvännäköisistä miehistä tulevat olemaan vaikuttuneita videosta.” Hän summasi arvionsa sanoihin ”Bravo Leona. Bravo.” 4 Musicin toimittaja oli yllättänyt videosta ja kehui videon ja kappaleen potentiaalia sanoen ”Trouble voisi olla taas yksi listaykkönen kauniille balladien laulajalle”.
Kappaleet

| --- | --- |
 Digitaalinen EP Trouble (feat. Childish Gambino) – 3.42  Trouble (Akustinen versio) – 3.41  Trouble (Wookie Remix) – 3.05  Trouble (Wideboys Radio Mix) – 3.46  Trouble (Matty Graham Remix) – 3.56 :  Digitaalinen lataus Trouble (feat. Childish Gambino) – 3.42 CD-single / Digitaalinen single Trouble (feat. Childish Gambino) – 3.42  Trouble (Akustinen versio) – 3.41
Tekijätiedot

Tiedot otettu albumin kansilehtisestä.
Nauhoitettu Los Angelesissa ja Lontoossa
Miksattu ja masteroitu Atlantassa
Tiedot
Tekijät: Leona Lewis, Emeli Sandé, Fraser T Smith, Hugo Chegwin, Harry Craze, Naughty Boy, James Murray, Mustafa Omer
Tuottajat: Chris Loco, Fraser T Smith, Naughty Boy, Jahlil Beats
Laulu: Leona Lewis, Childish Gambino
Taustalaulu: LaDonna Harley-Peters
Miksaajat: Seth Waldmaan, Beatriz Artola
Koskettimet: Fraser T Smith
Rummut: Fraser T Smith
Listasijoitukset

| Lista (2012) | Korkein sijoitus |
| --- | --- |
 Etelä-Korea: 23
 Irlanti: 21
 Iso-Britannia: 7
 Itävalta: 32
 Portugali: 32
 Saksa: 27
 Skotlanti: 8
 Sveitsi: 75
Aiheesta muualla

Virallinen musiikkivideo Youtubessa
Akustinen versio Youtubessa
Kappaleen sanat Metrolyrics.com-sivustolla (Arkistoitu – Internet Archive)
Leona Lewis
| --- | --- |
Studioalbumit:   Spirit  Echo  Glassheart  Christmas, with Love  I Am 
EP:t:   Hurt: The EP 
Singlet:   "A Moment Like This"  "Bleeding Love"  "Better in Time"  "Footprints in the Sand"  "Forgive Me"  "Run"  "I Will Be"  "Happy"  "I Got You"  "Collide"  "Trouble"  "Lovebird"  "One More Sleep"  "Fire Under My Feet" 
Konserttitallenteet:   The Labyrinth Tour Live from The O2 
Kiertueet:   The Labyrinth  Glassheart Tour 
Muuta:   Diskografia  Kappaleet  Syco Music  Island Records  Walking on Sunshine 
Emeli Sandé osallistui kappaleen tekemiseen.


Rap-artisti Childish Gambino
Tansanian koripallomaajoukkue

Tansanian koripallomaajoukkue on Tansanian koripalloliiton hallinnoima joukkue, joka edustaa Tansaniaa miesten kansainvälisissä koripallo-otteluissa. FIBA:n miesten maailmanrankingissa Tansania oli helmikuussa 2019 sijalla 156.
Tansania on selvinnyt Afrikan-mestaruuskilpailujen lopputurnaukseen kerran, vuonna 1974. Se hävisi Keski-Afrikan tasavallassa pidetyssä turnauksessa kaikki neljä otteluaan sijoittuen kahdeksanneksi.
Tansanian tunnetuin koripalloilija, NBA-pelaaja Hasheem Thabeet, ei ole pelannut maajoukkueessa.
Suuri hiljaisuus (kirja)

| Suuri hiljaisuus |
| --- | --- |

Kirjailija:  Markku Sadelehto (toim.)
Kansitaiteilija:  Kivi Larmola
Kieli:  suomi
Genre:  kauhu, rakkauskirjallisuus
Kustantaja:  Kustannus Oy Jalava
Ulkoasu:  nidottu
Sivumäärä:  258
ISBN:  951-887-061-6

Löydä lisää kirjojaKirjallisuuden teemasivulta
Suuri hiljaisuus on Markku Sadelehdon toimittama ja Jalavan vuonna 1995 julkaisema novelliantologia, joka sisältää 12 modernia kauhutarinaa. Kokoelmassa esitellään kuusi kirjailijaa, joilta kultakin kaksi teemoiltaan ja tyyliltään erilaista novellia. Esipuheen mukaan novelleissa ”etsitään 1990-lukua”. Sadelehto kuvailee tarinoita äärimmäiseksi kirjallisuudeksi (extreme fiction), mikä hänen mukaansa ei tarkoita pelkkää väkivaltaa vaan myös uudenlaista arvomaailmaa, jossa seksuaali- ja sukupuolivähemmistöt ”täytyy hyväksyä luonnollisiksi”.
Kauhunovellien ohella kokoelmassa on myös rakkaustarinoita. Sadelehto oli aloittanut modernia kauhua edustavien ”rakkauskirjojen” parissa jo vuonna 1990, jolloin ilmestyi Outoja tarinoita 2. Kaksi vuotta myöhemmin ilmestyneessä antologiassa Julma on rakkaus erotiikka oli aiempaa selkeämmin esillä. Suuri hiljaisuus oli löyhän sarjan kolmas ja viimeinen osa. Sadelehdon mukaan Julma on rakkaus ja Suuri hiljaisuus ovat aikuiselle yleisölle suunnattua ”rankkaa tekstiä”, jonka ”problematiikka ylittää murrosikäisen ongelmien tason”.
Sadelehto kokosi antologian hyvin nopeasti, omien sanojensa mukaan kolmessa tunnissa. Kirjan alkuperäinen nimi ”Kuollut ja vihainen” heijasteli hänen tuolloista mielialaansa, mutta kustantaja piti nimeä tahattoman koomisena. Sadelehto antoi siksi kokoelmalle nimeksi Suuri hiljaisuus hiljattain näkemänsä lännenelokuvan mukaan. Kirjan loppua Sadelehto vertasi Pier Paolo Pasolini elokuvaan Sodoman 120 päivää ja erityisesti sen ”Paskan kehäksi” nimettyyn jaksoon.
Sisältö

Kim Newman: ”Mies joka keräsi Barkeria” (The Man Who Collected Barker, 1990)
Kim Newman: ”Minne ruumiit on haudattu” (Where the Bodies Are Buried, 1993)
Brian Hodge: ”Androgynia” (Androgyny, 1991)
Brian Hodge: ”Keskiyön aurinko” (Midnight Sun, 1991)
Rex Miller: ”Miss Joulukuu” (Miss December, 1989)
Rex Miller: ”Spike Jones ja Kunnianarvoisa Sisar Claudine” (Spike Jones and Revered Sister Claudine, 1992)
Nancy Holder: ”Kuulen merenneitojen laulavan” (I Hear the Mermaids Singing, 1993)
Nancy Holder: ”Rengaspalo” (Tire Fire, 1993)
Poppy Z. Brite: ”Hänen suunsa maistuu koiruoholta” (His Mouth Will Taste of Wormwood, 1990)
Poppy Z. Brite: ”Kalkutta, Hermojen Herra” (Calcutta, Lord of Nerves, 1992)
Philip Nutman: ”Täyttä kaasua” (Full Throttle, 1990)
Philip Nutman: ”Himon temppelit” (Churches of Desire, 1991)
Suom. Ulla Selkälä ja Ilkka Äärelä.
Vastaanotto

Portti-lehden toimittaja Juho-Antti Tuhkanen piti Suurta hiljaisuutta Sadelehdon aiemman Julma on rakkaus -antologian sisarteoksena. Hän myös huomautti osan novelleista olevan ”enemmän rakkaustarinoita kuin kauhukertomuksia”.
Aikakoneen arvostelussa P. A. Manninen pitää Sadelehdon väitteitä äärimmäisestä kirjallisuudesta liioitteluna. ”Tarinat ovat näppäriä, vitsikkäitä, kyynisiä ja muodikkaita. Mitään ällistyttävää vaikutusta ne eivät silti tee. Senkun vain ovat.” Erityisen rankkaa tai rohkeaa tekstiä kokoelma ei sisällä, vaan sen novellit tarjoavat pikemminkin trendikkäitä tulkintoja kauhu- ja fantasiakirjallisuuden vanhoista teemoista. Manninen myös kritisoi esipuhetta: ”Jos kauhukirjallisuus todella voisi hyväksyä [androgyynit, transsukupuoliset, transvestiitit ja homoseksuaalit] vasta 90-luvulla, missä unessa se olisi elänyt tähän asti?”
Sadelehto itse povasi vuonna 1995, että Suuren hiljaisuuden arvostus tulisi aikaa myöden nousemaan, ja kuvaili kirjaa tulevaksi ”trash-klassikoksi”.
Takaoka

| Takaoka (高岡市) |
| --- | --- |
 Takaokan suuri buddha
 lippu:  symboli
 Takaokan sijainti Toyaman prefektuurissa
 Takaoka
 Koordinaatit: 36°45′15″N, 137°01′32″E 
Valtio:  Japani
Alue:  Chūbu, Hokuriku
Prefektuuri:  Toyaman prefektuuri
Pinta-ala:  
 – Kokonaispinta-ala:  209,57 km²
Väkiluku (11/2020):  169 052
 – Väestötiheys:  807 as./km²
Symbolit:  
 – Puu:  Machilus thunbergii
 – Kukka:  Erythronium japonicum
 – Kukkiva puu:  Kirsikka
 
 https://www.city.takaoka.toyama.jp/ 
Infobox OKVirheellinen NIMI-arvo: 
Takaoka (jap. 高岡市, Takaoka-shi) on Japanin kaupunki Honshūn saarella Chūbun tai Hokurikun alueella Toyaman prefektuurissa. Se sijaitsee prefektuurin länsiosassa Japaninmeren Toyamanlahden rannikolla. Kaupunki on rakentunut Tonamin tasangolle Oyabe- ja Shōjokien alajuoksulle, länsiosat ovat vuoristoisia. Takaokassa on 169 052 asukasta (marraskuussa 2020) ja sen pinta-ala on 209,57 neliökilometriä.
Asutus Takaokan alueella on vanhaa, ja siellä sijaitsivat muinoin Etchūn provinssin hallintokeskus (kokufu) ja provinssitemppeli. Takaokan kaupunki sai alkunsa vuonna 1609, kun Kagan daimiokunnan Maeda Toshinaga rakennutti sinne linnan ja nimesi paikkakunnan Takaokaksi. Linna purettiin pian, mutta Takaoka kehittyi kauppakaupunkina ja hallinnollisena keskuksena. Tärkeä perinteinen elinkeino oli metalliesineiden valmistus. Kaupunkioikeudet osana Japanin nykyistä kunnallishallintoa Takaoka sai vuonna 1889. Kaupunki on laajentunut useissa kuntaliitoksissa, viimeksi vuonna 2005, kun siihen yhdistettiin Fukuokan maaseutukaupunki. Nykyisin kaupunkiin on sijoittunut aiempaan metalliteollisuuteen pohjautuvaa alumiinin tuotantoa sekä muun muassa kemian- ja paperiteollisuutta.
Takaokaa palvelevat JR Nishi-Nihonin suurnopeusjunayhteys Hokuriku Shinkansen, Himi-linja ja Jōhana-linja, Ainokaze Toyama -rautatien Ainokaze Toyama -rautatielinja (entinen Hokuriku-päälinja) sekä Man’yōsen-pikaraitiotie.
Takaokan nähtävyyksiä ovat esimerkiksi Zuiryū-jin buddhalainen temppeli, jonka rakennuksista osa on nimetty Japanin kansallisaarteiksi, Shōkō-jin temppeli, Takaoka Daibutsu eli Takaokan suuri buddhapatsas, Imizu-jinjan ja Keta-jinjan šintolaiset pyhäköt sekä Takaokan linnan raunioita ympäröivä puisto. Futagamivuori tunnetaan Man’yōshū-runoilija Ōtomo no Yakamochin runoista, ja kaupunkiin onkin perustettu Man’yōshū-museo vuonna 1990. Kanayamachin ja Yamachōsujin historialliset kaupunkialueet on suojeltu. Unescon aineettoman kulttuuriperinnön luetteloon on hyväksytty Takaokassa vietettävä Mikurumayama-festivaali. Futagamivuori ja Amaharashin rannikkoseutu kuuluvat Noton niemimaan puolikansallispuistoon.
Kuvia

Takaokan rautatieaseman edustaa
Amaharashin rannikkoa
Yamachōsuji-katu
Takaokan kantakaupunki vuoden 1975 ilmakuvassa
Zuiryū-ji
Aiheesta muualla

Kuvia tai muita tiedostoja aiheesta Takaoka Wikimedia Commonsissa
Kaupungin internetsivut (japaniksi)